Nelli Matula

Tausta

Nelli Sofia Matula syntyi 18. joulukuuta 1995. Hän on kotoisin Espoosta. Matulalla on neljä vuotta vanhempi veli. Nelli Matula aloitti tanssiharrastuksen kolmevuotiaana. Hän valmistui ylioppilaaksi Kallion ilmaisutaidelukiosta vuonna 2015. Hän oli lukion aikana vuoden vaihto-oppilaana Sveitsin ranskankielisessä osassa. Lukion jälkeen Matula suoritti kondiittorin ammattitutkinnon. Matula opiskeli Espoon musiikkiopistossa klassista poikkihuilua sekä pop/jazz-laulua. Vuonna 2017 hän valmistui Helsingin Pop & Jazz Konservatoriosta. Matula opiskelee liiketaloutta Haaga-Helia ammattikorkeakoulussa. Syksyllä 2018 hän jättäytyi välivuodelle.

Ura

Vuonna 2015 Nelli Matula ja tuottaja Johannes Naukkarinen tekivät kappaleen ”Kato vaan”, ja Matula päätti lähettää sen demon Rähinä Recordsille. Levy-yhtiö tykästyi kappaleeseen ja solmi levytyssopimuksen Matulan kanssa keväällä 2016. ”Kato vaan” julkaistiin Matulan ensimmäisenä singlenä 27. heinäkuuta 2016, ja se nousi Suomen striimauslistan sijalle 43. Myöhemmin kappale striimasi kultaa. Toukokuussa Matula vieraili Uniikin singlellä ”Korkeemmalle”. Kesällä hän kiersi Suomea Uniikin kanssa, ja loppuvuodesta hän esiintyi Rähinä Special -kokoonpanon kanssa.
Matulan toinen single ”Lemmikki” julkaistiin lokakuussa 2016. Se nousi striimauslistan sijalle 29 ja radisoittolistan sijalle 68. Kappale striimasi platinaa. Maaliskuussa 2017 Matula julkaisi singlen ”Mun kaa kahden”, joka nousi striimauslistan sijalle 43. Matula myös vieraili pop-laulaja Robinin maaliskuussa julkaistulla ”Hula Hula” -singlellä, joka kapusi Suomen lataus- ja radiosoittolistan kärkeen. Kappale nousi myös single- ja striimauslistan sijalle viisi.
Toukokuussa 2017 julkaistiin Matulan, Vilma Alinan, Sini Yaseminin ja Ida Paulin esittämä Kesäkumi-kappale ”Tyynysotaa”, joka nousi latauslistan toiseksi ja striimauslistan sijalle 51. He myös esittivät kappaleen yhdessä kesäkuussa järjestetyssä YleXPop-tapahtumassa. Kesäkuussa julkaistiin myös Tidon ja Minna Koiviston KOI-duon single ”Fabulous”, jolla Matula vierailee. Heinäkuussa Matula vieraili Cheekin ja Elastisen Profeetat-duon singlellä ”Eyo”, joka nousi single-, lataus- ja striimauslistan kärkeen. Radiosoittolistalla kappale nousi sijalle 41. Elokuussa Matula esiintyi Rähinä Specialin kanssa Blockfestissä.
Syksyllä 2017 Matula nähtiin MTV:n Tähdet, tähdet -televisiosarjan neljännellä tuotantokaudella. Hän putosi ohjelmasta neljäntenä. Joulukuussa Matula julkaisi singlen ”Tää ei oo ohi”, joka kapusi latauslistan kärkeen sekä single- ja striimauslistan kahdeksanneksi. Kappale striimasi myös kultaa. Helmikuussa 2018 Matula oli ehdolla Vuoden tulokas -kategoriassa Emma-gaalassa. Toukokuussa Matula julkaisi singlen ”Et oo menos minnekään”. Kesällä hän aloitti ensimmäisen oman kiertueensa.
Helmikuussa 2019 Nelli Matula solmi uuden levytyssopimuksen Universal Musicin kanssa. Hänen ensimmäinen single levy-yhtiöllä ”Helposti särkyvää” julkaistiin toukokuussa 2019. Kappale nousi single- ja striimauslistan sijalle seitsemän. Elokuussa Matula julkaisi singlen ”Koske”, joka nousi single- ja striimauslistan viidenneksi. Hänen esikoisalbuminsa Jumalatar julkaistiin 9. elokuuta 2019, ja se nousi Suomen virallisen albumilistan kuudenneksi. Levy on striimannut platinaa. Syksyllä Matula aloittaa levynjulkaisukiertueen.

Yksityiselämä

Nelli Matulalla on luki- ja kirjoitushäiriö.